text: Klokkan 01:25 um náttina 6. februar mátaði jarðskjálvtamátarin á Sornfelli nakrar ristingar (Mynd 1 og 2). Tað vísti seg, at hesar ristingar stavaðu frá einum hørðum jarðskjálvta í Turkalandi. Hesin var ein av tveimum hørðum jarðskjálvtum, ið raktu Turkalandi nærhendis markinum til Sýrialand. Tann fyrri (niðara stjørnan á mynd 3) var stutt eftir klokkan 1 um um náttina. Hesin var máldur til 7,8 á Moment Magnitude-skalanum, sum er ein dagføring av Richter-skalanum. Bara 9 tímar seinni rakti enn ein stórur jarðskjálvti (ovara stjørnan á kortinum). Hesin bleiv máldur til 7,5. Í miðal er ein jarðskjálvti omanfyri 7,0 um mánaðin í heiminum, so at tveir so harðir raktu innanfyri so lítið øki, er sera óvanligt. At jarðskjálvtar raka Turkaland er tó ikki óvanligt, tí vestari partur av Turkalandi liggur á einari mikroplátu, ið nevnist Anatolska mikroplátan. Norðanfyri er Eurasiska plátan, og sunnanfyri koma Afrikansku og Arabisku pláturnar. Hetta ger, at Anatolska mikroplátan verður kroyst og flytur seg umleið 2 cm vestureftir um árið.
text: #000000
text: Har ið Arabiska plátan trýstur upp ímóti Anatolsku plátini, er Eystur Anatolska umskaringin. Hetta er ein umskaring, har pláturnar flyta seg eftir liðini hvør móti aðrari, eins og vit kenna tað frá San Andreas- umskaringini í Kalifornia. Jarðskjálvtin hendir við, at spenningar, ið kunna vera uppbygdir yvir nógv ár, gera, at pláturnar brádliga flyta seg langt í einum. Styrkin á jarðskjálvtanum veldst um, hvussu langt pláturnar flyta seg, og hvussu stórt øki flytur seg. Tá ið tað glapp náttina millum 5. og 6. Februar, fluttu pláturnar seg fleiri metrar (USGS metir upp til 3 m). Pláturnar fluttu seg í einum øki upp á meira enn 100 km. Orkan, sum bleiv leysgivin, verður roknað í joule, og her hevur granskarin Januka Attanyake mett, at samlaða orkan í 7,8 jarðskjálvtanum var 32.000.000.000.000.000 j, sum svarar til meir enn 400 ferðir orkuna í kjarnorkubumbuni, sum varð slept yvir Hiroshima í seinna heimsbardaga.
text: #000001
text: Í Føroyum mátaðu vit eisini jarðskjálvtarnar, bæði tann fyrra upp á 7,8 og tann seinna upp á 7,5. Ristingarnar fóru stytsta veg, og komu harvið niður í kápuna, har tær ferðaðust út við 8 km/sek, og tí tók tað ristingunum bara umleið 10 minuttir at koma til Føroyar, hóast tær skuldu ferðast fleiri túsund kilometrar. Tá tær náddu Føroyar, vóru ristingarnar tó so smáar, at ein eingin varnaðist tær.
text: #000002
text: Av tí at Føroyar liggja langt frá plátumarki, so eru jarðskjálvtar sera sjáldsamir í Føroyum. Hetta varð staðfest, tá Jarðfeingi saman við BGS setti upp fimm jarðskjálvtamátarar í Føroyum. Tað einasta, hesir mátaðu, var ein jarðskjálvti upp á 3,0 undir ytsta banka (Lousy Bank). Ein grein um hesar mátarar sæst her. Einasta hending, man veit um á landi, var í apríl-mai 1967, tá ein røð av ristingum var í Vági. Íslendingarnir Ragnar Stefánsson og Haraldur Sigurðsson settu tríggjar jarðskjálvatamátarar upp millum 8. og 12 mai, men tað einasta, teir mátaðu, var ein við styrki -1,0 í eini dýpd upp á 1,2 km. Út frá hvar og hvussu fólk tá føldu ristingarnar, er mett, at harðasti skjálvtin var 2,2. Vísindalig grein um hetta sæst her.
text: #000003
text: Mynd 1. Myndin vísir mátingar á jarðskjálvtamátaranum á Sornfelli av ristingum við styttri bylgjulongd. Ovast vinstrumegin er dato. Vatnrøttu linjurnar vísa ristingarnar. Hvør linja vísir ristingar gjøgnum ein hálvan tíma, minuttir síggjast niðast. Tímarnir vinstrumegin og høgrumegin eru føroysk tíð. Pílurin vísir ristingar frá jarðskjálvtanum.
text: #000004
text: Mynd 2. Myndin vísir mátingar á jarðskjálvtamátaranum á Sornfelli av ristingum við langari bylgjulongd. Jarðristingar við langari bylgjulongd røkka longur enn ristingar við styttri bylgjulong og tí er størri útslag. Pílurin vísir har ristingarnar frá jarðskjálvtanum byrja klokkan 01:25. Ristingarnar geva sera stórt útslag á jarðskjálvtamátaranum og skriva tí omaná hinar mátingarnar.
text: #000005
text: Jarðfrøðingar hittast í Føroyum um havbotnin í Evropa
  Setrið og Jarðfeingi halda skeið í Singapor
  Alment tiltak við NASA-astronauti og rúmdartøkni
  Landgrunsnevnd Sameindu Tjóða í Kongshøll
  Áhugaverdur fyrilestur í Kongshøll mikudagin 12. apríl kl. 14:00
  Nýggj vitan um grundvatn og týdningurin av hesum fyri jarðhitanýtslu
  Fyrsta brunnboraraskeiðið av á hesum sinni
text: #000007